La Llei 6/1988, de 30 de març, forestal de Catalunya, en el títol III, referit a la conservació i la millora dels terrenys forestals, estableix disposicions i mesures per a la conservació dels terrenys forestals, i faculta el Departament d'Agricultura, Ramaderia, Pesca i Alimentació a planificar, coordinar i executar les mesures i accions que es realitzin per a la prevenció dels incendis forestals en col·laboració amb els altres departaments de l'Administració, les entitats locals, les agrupacions de defensa forestal i els particulars.
En desenvolupament d'aquesta Llei, el Decret 64/1995, de 7 de març, pel qual s'estableixen mesures de prevenció d'incendis forestals, regula amb caràcter general les normes i prohibicions necessàries per protegir els boscos i els terrenys forestals de Catalunya davant l'elevat risc d'incendi, que són aplicables a tots els terrenys forestals, siguin o no poblats d'espècies arbòries, i la franja de 500 metres que els envolta, i a tal efecte estableix una relació de mesures aplicables bé durant tot l'any, bé en determinats períodes i zones.
En la disposició final tercera, l'esmentat Decret 64/1995 faculta el/la conseller/a d'Agricultura, Ramaderia i Pesca perquè dicti les disposicions que calguin per al seu desplegament.
En aquest sentit, els treballs de la sega són una activitat agrària amb risc d'incendi, bàsicament perquè es duen a terme a temperatures molt elevades, humitats baixes i amb una vegetació fàcilment inflamable, i aquest risc d'incendi es concentra normalment en unes franges horàries determinades.
L'Ordre AAM/111/2013, de 24 de maig, per la qual es despleguen les mesures preventives per a la lluita contra els incendis forestals relatives a l'activitat agrícola, va establir quines són les mesures de prevenció que, de manera excepcional, s'han d'adoptar des del punt de vista agrari, tenint en compte els paràmetres climàtic, geogràfic i de la tipologia de conreus, i atesa l'estreta relació existent entre el desenvolupament de l'activitat agrària i la conservació dels terrenys forestals.
Posteriorment, l'Ordre AAM/177/2014, de 3 de juny, i l'Ordre ARP/72/2016, de 7 d'abril, van revisar determinades mesures a partir de la valoració de l'aplicació de les mesures contingudes inicialment en l'Ordre AAM/111/2013.
En el marc del Pla especial d'emergència per a incendis forestals a Catalunya (INFOCAT), el Pla Alfa és el procediment operatiu que té establert el Cos d'Agents Rurals per definir les actuacions dels efectius de vigilància i prevenció d'incendis forestals desplegats sobre el territori davant les situacions de perill d'incendi que es produeixin.
Vista l'experiència adquirida des de la darrera modificació de l'Ordre AAM/111/2013, de 24 de maig, amb l'aplicació d'aquestes mesures, es considera convenient ampliar determinades mesures a tots els nivells del Pla Alfa de mobilització de recursos de prevenció d'incendis forestals de Catalunya, i també adaptar els mitjans d'extinció a disposar segons el tipus de maquinària.
Amb la voluntat de contribuir a una major transparència i simplicitat de les normes i disminuir la dispersió normativa existent, aquest text normatiu deroga l'Ordre AAM/111/2013, de 24 de maig, l'Ordre AAM/177/2014, de 3 de juny, i l'Ordre ARP/72/2016, de 7 d'abril, de manera que es contenen en una única disposició les mesures preventives per a la lluita contra els incendis forestals relatives a l'activitat agrícola.
Conseqüentment, en el marc normatiu esmentat, a proposta de la Direcció General d'Agricultura i Ramaderia, de la Direcció General d'Ecosistemes Forestals i Gestió del Medi i de la Direcció General dels Agents Rurals, en ús de les atribucions que m'han estat conferides,
1.1 Durant el període comprès entre l'1 de juny i el 31 d'agost, ambdós inclosos, quan s'activi qualsevol dels nivells del Pla Alfa de mobilització de recursos de prevenció d'incendis forestals de Catalunya, per realitzar les tasques agrícoles en cultius herbacis de secà en què s'utilitzi maquinària tipus recol·lectora, embaladora, picadora de palla o remolc agrícola acoblat al tractor, s'han d'adoptar les mesures següents:
a) Disposar de mitjans d'extinció suficients per intentar controlar el possible conat d'incendi que es pugui originar.
Aquests mitjans han de consistir en extintors d'escuma amb base d'aigua amb un mínim de 6 kg de capacitat i motxilles extintores d'una capacitat mínima de 12 litres d'aigua cadascuna.
Segons el tipus de màquina agrícola, caldrà disposar dels equips següents:
- un mínim de quatre aparells de les característiques anteriors per a les recol·lectores;
- com a mínim 1 extintor en el conjunt tractor més remolc o tractor més picadora de palla; i,
- a més dels anteriors, caldrà disposar dels extintors ABC contra el foc de la màquina.
b) Disposar d'una emissora de banda de 80 Mhz o telèfon mòbil.
1.2 Durant el període previst a l'apartat 1 d'aquest article, quan s'activi el nivell 3 del Pla Alfa de mobilització de recursos de prevenció d'incendis forestals de Catalunya, s'ha de comunicar a la Sala Central del Cos d'Agents Rurals l'inici i la finalització de les tasques agrícoles quan s'utilitzi maquinària tipus recol·lectora o embaladora en la franja horària entre les 14 i les 17 hores.
1.3 Durant el període previst a l'apartat 1 d'aquest article, la utilització de maquinària tipus picadora de palla acoblada al tractor en tasques agrícoles en cultius herbacis de secà resta sotmesa a les restriccions següents:
a) Quan s'activi el nivell 3 del Pla Alfa de mobilització de recursos de prevenció d'incendis forestals de Catalunya, no es pot utilitzar aquest tipus de maquinària.
b) Quan s'activi el nivell 2 del Pla Alfa de mobilització de recursos de prevenció d'incendis forestals de Catalunya, no es pot utilitzar aquest tipus de maquinària en la franja horària entre les 12 i les 18 hores.
1.4 En cas d'incompliment del que estableixen els apartats anteriors, els agents poden determinar l'aturada de la maquinària.
2.1 En el període determinat a l'article anterior, les persones que realitzen tasques agrícoles han de tenir en consideració així mateix les recomanacions següents:
a) Disposar d'un tractor amb grades de discos per poder aturar el possible incendi mitjançant llaurades perimetrals.
b) Reduir la velocitat d'avenç en terrenys pedregosos o amb fort pendent i elevar la plataforma de tall.
c) Estar atent a les passades de la recol·lectora, la picadora de palla o l'embaladora per si s'inicia el foc.
A tal efecte, en la realització de les tasques agrícoles que comporten la utilització de maquinària tipus recol·lectora, picadora de palla o embaladora, hi ha d'haver una persona vigilant mentre es realitzen les tasques agrícoles.
d) Un cop el camp estigui recol·lectat, s'ha de fer un perímetre llaurat (amb grades o arreus) al voltant del camp quan sigui proper a edificacions i àrees forestals.
2.2 Tota la maquinària agrícola es mantindrà en les condicions adequades de revisió periòdica i manteniment que estableixin les mateixes condicions d'ús d'aquesta maquinària per evitar que s'origini foc com a conseqüència d'un mal manteniment i neteja de peces mecàniques i sistema elèctric.
Així mateix, s'han de mantenir nets de vegetació els llocs d'emplaçament o manipulació de tractors, motoserres, aparells de soldadura, radials, grups electrògens i motors o equips elèctrics o d'explosió.
Ordre AAM/111/2013, de 24 de maig, per la qual es despleguen les mesures preventives per a la lluita contra els incendis forestals relatives a l'activitat agrícola (DOGC núm. 6389, de 4.6.2013).
Ordre AAM/177/2014, de 3 de juny, per la qual es modifica l'Ordre AAM/111/2013, de 24 de maig, per la qual es despleguen les mesures preventives per a la lluita contra els incendis forestals relatives a l'activitat agrícola (DOGC núm. 6644, de 16.6.2014).
Ordre ARP/72/2016, de 7 d'abril, per la qual es modifica l'Ordre AAM/111/2013, de 24 de maig, per la qual es despleguen les mesures preventives per a la lluita contra els incendis forestals relatives a l'activitat agrícola (DOGC núm. 7097, de 12.4.2016).
Aquesta disposició entra en vigor l'endemà de la seva publicació en el Diari Oficial de la Generalitat de Catalunya.